„ Það mátti engu muna , sekúndum síðar var húsið orðið alelda “ Bryndís Sigurðardóttir telur einhvern hafa vakið yfir syni hennar nóttina sem það kviknaði í húsinu hans , en litlu mátti muna að hann og fjölskylda hans yrðu eldinum að bráð . Íslensk fjölskylda búsett í Noregi missti aleiguna í eldsvoða síðastliðinn föstudag . Mynd / Facebook Auglýsing Bryndísi Sigurðardóttur var að vonum brugðið þegar sonur hennar hringdi í hana síðastliðinn föstudag og færði henni þær fréttir að hann , konan hans og tvær dætur þeirra höfðu rétt sloppið lifandi frá eldi sem var húsi þeirra að bráð um nóttina . Hún tók samstundis þá ákvörðun að hrinda af stað söfnun til að aðstoða fjölskylduna að koma undir sig fótunum á ný . Fjögurra manna fjölskyldan samanstendur af þeim Sigurði Aðalgeirssyni , Hólmfríði Guðmundsdóttur og dætrum þeirra tveimur sem eru fjögurra og sex ára gamlar . Þau höfðu komið sér fyrir í húsi rétt fyrir utan Hallingby , sem er smábær í Noregi . „ Húsið þeirra var eins og flest hús í Noregi eru úr timbri og fuðraði því bara upp í eldinum , “ segir Bryndís í samtali við Fréttablaðið . „ Sonur minn vaknaði um nóttina við einhverja bresti og brak og ætlaði til að byrja með að hunsa það , hann hélt að þetta væri bara skrölt í timbrinu eins og gengur og gerist . “ Eitthvað hvatti Sigurð þó til að fara á lappir og þá mætti honum skuggaleg sjón . „ Eins og ég segi þá áttu þau fótum sínum fjör að launa það mátti engu muna , einhverjum sekúndum síðar var húsið orðið alelda . “ Þá hafði gluggi sprungið og hleypt súrefninu inn með þeim afleiðingum að engu var bjargað úr húsinu . „ Þau voru þá ný hlaupin út á nærfötunum einum saman svo það hefði ekki mátt tæpara standa . “ Bryndís segir ljóst að einhver hafi vakið yfir syni hennar þarna og pikkað í öxlina á honum á meðan allir sváfu . „ Svona er svo fljótt að gerast að það er guðs mildi að allir sluppu lifandi frá þessu . “ Þessi mynd er úr heimsókn Bryndísar , Aðalgeirs og Aðalgeirs til litlu fjölskyldunnar í Noregi . Mynd / Aðsend Björguðu hænunum frá eldinum Meira að segja silkihænurnar sem fjölskyldan hefur ræktað síðustu ár og eru nú 22 talsins komust lifandi af . „ Þegar Siggi og Hófí hlupu út þá fóru þau rakleiðis í útigeymsluna og björguðu hænsnunum þaðan . “ Þrátt fyrir að allt lifandi í kotinu hafi sloppið missti fjölskyldan aleigu sína í eldinum . „ Það er um tuttugu mínútna akstur frá bænum inn sveitaveginn svo þegar slökkviliðið kom var eldurinn farinn að læsa sig í útgeymslurnar og farin að breiðast í kringum húsið . “ Ekki er vitað hver eldsupptök eru sem stendur en rannsókn er nú á frumstigi í málinu . Áfall fyrir fjölskylduna „ Þetta er auðvitað áfall fyrir hvern þann sem lendir í svona , “ segir Bryndís sem upplifir mikið vanmætti gagnvart aðstæðunum . „ Auðvitað reynir maður að gera allt sem maður mögulega getur fyrir þessar elskur . Þau búa þessa dagana á hóteli en þar getur auðvitað engin dvalið til eilífðarnóns . “ Fjölskyldan eigi enga aðstandendur í Noregi og vinnur nú í því að finna nýtt húsnæði . „ Eftir aðstæðum þá hafa þau það alveg ágætt , þau eru auðvitað enn að átta sig á stöðunni og reikna úr hvernig framhaldið verður . “ Fjallað var um brunann í fjölmiðlum í Noregi . Mynd / Facebook Margt smátt gerir eitt stórt Söfnun til styrktar fjölskyldunni hefur að mati Bryndísar farið vel af stað og segir hún margt smátt safnast saman í eitt stórt . „ Það hjálpar auðvitað allt til og hafa til dæmis ýmsir boðist til að gefa annað en peninga sem við þáðum . “ Hún segir öllum vera velkomið að gera það sem Litla fjölskyldan er síðan væntanleg til landsins um jólin þar sem þau munu dvelja í faðmi fjölskyldunnar . „ Við teljum bara niður mínúturnar , “ segir Bryndís spennt . Áhugasamir geta lagt frjáls framlög inn á reikning í nafni Sigurðar . Hólmfríður og Sigurður með dætur sínar tvær .